《和唐秘校见贻长篇》
宋代·吴儆

君才离奇卧壑松，力回万牛匠非哲。
我如坎井可窥底，短绠未汲固自竭。
饥寒驱置簿领中，巧匠旁观指濡血。
逢人首下尻益高，敢遇督邮腰不折。
憧憧往来穷朝昏，负负江湖弄风月。
邑虽陋室无佳士，稍输城府开私谒。
平生闻人说项斯，秀句秋江更清澈。
鼯径经雨忽蛩然。倾囷倒廪不我屑。
渥洼汗血绝后殿，天球河图合前列。
要知暖须自知，舐蜜中边不容说。
痴儿徒痴不了事，相留汤饼未暇设。
如今岂止倾盖旧，向者固已闻风说。
命之穷达有宿分，男儿功名在晚节。
未应种豆趣南山，试一上书干北阙。
君不见少陵流落老更穷，长叹自比稷与契。

作者简介：吴儆（jǐng）（1125～1183）字益恭，原名备，字恭父，休宁（今属安徽）人。与兄吴俯讲学授徒，合称“江东二吴”。高宗绍兴二十七年（1157）进士，调鄞县尉。孝宗乾道二年（1166）知安仁县。淳熙元年（1174），通判邕州。淳熙五年（1178），迁知州兼广南西路安抚都监。以亲老奉祠。淳熙七年（1180），起知泰州，寻复奉祠。淳熙十年（1183）卒，年五十九，谥文肃。张栻称他“忠义果断，缓急可仗。”